Newlands Rotariërs help Kaapse brande bestry | Maroela Media
Die lede van die Rotariërs van Newlands in Kaapstad. Foto: Verskaf
Die Kaapse Skiereiland het pas 'n noodreaksievoertuig as geskenk gekry waarmee brande in die gebied bestry kan word. Kaapstad en omstreke gaan die afgelope tyd gebuk onder hewige veldbrande.
Die skenking volg nadat Colin Burke, die president van die Rotariërs in Newlands, ongeveer twee jaar lank met borge onderhandel het oor die belangrikheid van en die behoefte aan só 'n voertuig.
Dié voertuig is geskenk aan die noodbystandondersteuningsgroep in die Kaapse Skiereiland.
Volgens Burke neem nooddienste gewoonlik meer as 40 minute om by 'n brandtoneel op te daag weens 'n groot tekort aan voertuie. "Sonder die onbaatsugtige hulp van die ondersteuners, veral Isuzu, sou die projek nie moontlik gewees het nie. Ons is nou in staat om 'n ten volle toegeruste, veeldoelige voertuig aan die noodbystandondersteuningsgroep in die Kaapse Skiereiland te skenk. Dié voertuig gaan gemeenskappe van Claremont tot Kaappunt, en van Masiphumelele tot Ocean View tot Redhill bedien," het hy gesê.
Davin Chown, 'n lid van die noodbystandondersteuningsgroep, het gesê die skenking van dié voertuig gaan nooddienste in staat stel om baie vinniger te reageer. "Die hele gemeenskap gaan daarby baat," het hy gesê. "Ons kan gemeenskappe vinniger bystaan met noodgevalle en om brande te bestry terwyl daar gewag word vir groter ondersteuningspanne om te arriveer."
Die Rotariërs is 'n wêreldwye span vrywilligers met meer as 1,2 miljoen lede en meer as 34 000 Rotariër-klubs in 200 lande. Dié groepe probeer onderskeidelik gemeenskappe se humanitêre probleme verlig of oplos.